Zwoprawdźeja projekt ze zastatka hórnistwa dla
Rowno (CK/SN). Z połnej paru w Rownom nětko dźěłaja, zo bychu wjes w Slepjanskej gmejnje ze zemskim płunom zastarali. Centralnej syći přizamknu tohorunja Trjebink a južny dźěl Slepoho. Syćowa towaršnosć za zastaranje z płunom Berlin-Braniborska (NBB) zwoprawdźa wobšěrny projekt po třoch wotrězkach a zasadźa za to firmje z wokoliny.
W prěnimaj wotrězkomaj składźechu 400 metrow rołow a natwarichu 14 přizamknjenjow. „Třeći wotrězk tuchwilu přihotujemy. Wobstarujemy sej na přikład trěbne dowolnosće za hłubokotwarske dźěła a skazamy material“, praji rěčnik předewzaća NBB Andreas Wendt. Wobstatk třećeho wotrězka je, zo dyrbja płunowód pod železniske kolije kłasć. Po jednym lěće wobdźěłanja je Němska železnica dowolnosć za to dała.
Dohromady změje płunowód dołhosć 6,9 kilometrow a wopřijima 89 přizamknjenjow. Bohužel njemóža tuchwilu dokładnje rjec, kak dołho twarske dźěła traja a hdy budu ludźo zemski płun wužiwać móc, měni Andreas Wendt. To wotwisuje na kóncu tež wot toho, kak so koronowa pandemija wuskutkuje.
pol_Latn szl_Latn szl_Latn ces_Latn